Halvdan Wexelsen Freihow

Halvdan Wexelsen Freihow (født 22. november 1883 i Tana, død 20. desember 1965) var en norsk prest, målsaksforkjemper og litteraturforsker.

 Presteembeter 
Freihow ble cand. theol. i 1909, og var deretter i ett år personlig kapellan hos Christopher Bruun i Johanneskirken i Oslo. Senere var han sogneprest i blant annet Rauland, Vinje, Gjerpen, Inderøy og Bergen.

Den 11. juni 1936 ble han utnevnt til sogneprest i Gjerpen menighet i nedre Telemark.

I 1950 ble han prost i Skien prosti.

 Ibsenforsker og nynorskforkjemper 
Freihow ble i 1937 dr. philos på avhandlingen Henrik Ibsens «Brand»; litterær-psykologisk studie.

Han var tilhenger av målsaken og var i perioden 1926–1936 formann i Noregs ungdomslag. I 1939 ble han utnevnt til Mållaget Dags første æresmedlem («heiderslagsmann»). Ved høytideligheten da utnevnelsen formelt fant sted, fremhevet mållagets formann: «den innsatsen Freihow hadde gjort for det nynorske målet og for ungdomsrørsla. Han hadde vore formann i Noregs ungdomslag i 10 år, og trass i at han var bygut, hadde han tala nynorsk i 25 år.»

 Andre verdenskrig 
Freihow ga under andre verdenskrig tydelig uttrykk for sin motstand mot okkupasjonsregimet og satt fengslet i Åkebergveien, Arkivet og til slutt på Grini fra 12. mai til 12. juni 1943.

 Familie 
Han var gift med Helene Ingeborg Godskesen (1890-1953), og far til blant andre diplomaten Håkon Wexelsen Freihow. Han var farfar til forfatteren Halfdan Freihow.

 Bibliografi 
 1915: Til ungdom. Risør: E. Gunleikson
 1935: Galilearen – keisaren. Bergen: Lunde
 1936: Henrik Ibsens «Brand»; litterær-psykologisk studie Oslo: J. Dybwad
 1951: Ibsen-studium um Kongsemnerne. Oslo: Gyldendal
 1953: Gjerpen kirke 800 år, Gjerpen menighet

 Referanser 

Kategori:Personer fra Tana kommune
Kategori:Norske lutherske prester
Kategori:Norske motstandsfolk under andre verdenskrig
Kategori:Nynorskforkjempere
Kategori:Norske litteraturhistorikere og litteraturkritikere
Kategori:Ibsenforskere